Diari Oficial de la Generalitat Valenciana


Sumari del DOGV 3913, del 09-01-2001 (2000/10447)

RESOLUCIÓ de 18 de desembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Singular entre la Conselleria de Cultura i Educació i la Universitat Internacional Menéndez Pelayo per a col·laborar en la formació del professorat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3913

Data del DOGV
:   09-01-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/10107


Data del document
:   18-12-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * formació del professorat
    * personal docent
    * universitat
    * cooperació administrativa

RESOLUCIO de 18 de desembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Singular entre la Conselleria de Cultura i Educació i la Universitat Internacional Menéndez Pelayo per a col·laborar en la formació del professorat. [2000/A10403]
  
Subscrit, després de la tramitació prèvia reglamentària, entre la Conselleria de Cultura i Educació i la Universitat Internacional Menéndez Pelayo, l'11 d'octubre de 2000, un conveni per a col·laborar en la formació del professorat, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0808/2000, i que figura com a annex d'aquesta resolució.
  
València, 18 de desembre de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni Singular entre la Conselleria de Cultura i Educació i la Universitat Internacional Menéndez Pelayo per a col·laborar en la formació del professorat. (UIMP 2000 cs 01).
  
València, 11 d'octubre de 2000
  
Reunits
  
D'una part, el conseller de Cultura i Educació, Manuel Tarancón Fandos, autoritzat per a la firma del present conveni per l'Acord del Consell de la Generalitat Valenciana de 12 de setembre de 2000.
  
I, d'una altra, el rector de la Universitat Internacional Menéndez Pelayo, José Luis García Delgado, nomenat pel Reial Decret 1.920/1995, de 24 de novembre (BOE núm. 282, de 25.11.1995), fent ús de les atribucions conferides al seu càrrec pels Estatuts de la Universitat Internacional Menéndez Pelayo, aprovats per l'Ordre Ministerial de 12 d'agost de 1982 (BOE de 28.09.1982).
  
Exposen
  
Que, en virtut del conveni subscrit el 18 de maig de 1998, la Conselleria de Cultura i Educació de la Generalitat Valenciana i la Universitat Internacional Menéndez Pelayo col·laboren en l'organització d'activitats acadèmiques i culturals amb una perspectiva internacional i inscrites essencialment en cinc grans àrees temàtiques: genètica i societat, ocupació i qüestions socials, ciències de la vida i medi ambient, estudis autonòmics i formació de guionistes.
  
Que les dues institucions són conscients que és possible coordinar i rendibilitzar encara més els esforços i recursos, ampliant les línies de cooperació existents per a portar a terme activitats de formació permanent del professorat, que, des de criteris de qualitat, redunden en benefici de la seua labor docent i donen resposta a les necessitats del sistema educatiu
  
Per això, convenen
  
Primer
  
Les parts firmants col·laboraran en les activitats que apareixen en l'annex del present conveni. Les activitats tenen com a finalitat l'actualització científica i didàctica del professorat així com dotar al col·lectiu docent de vies i instruments per a la seua formació permanent.
  
Segon.
  
La Universitat Internacional Menéndez Pelayo es responsabilitza de l'organització i la posada en marxa del pla d'activitats que apareixen en l'annex del conveni, com també de la dotació dels recursos humans i materials necessaris per al seu desenrotllament.
  
Les activitats s'impartiran a les instal·lacions de la Universitat Internacional Menéndez Pelayo, i haurà de reservar un màxim de 90 places de matrícula gratuïta per a personal docent de nivells no universitaris, a proposta de la Direcció General d'Ordenació i Innovació Educativa i Política Lingüística de la Conselleria de Cultura i Educació.
  
Tercer
  
Les dues institucions mantindran reunions periòdiques de seguiment i avaluació de les diferents activitats convingudes.
  
Quart
  
La Conselleria de Cultura i Educació i la Universitat Internacional Menéndez Pelayo col·laboraran en el disseny global de l'activitat, en el seu procés de difusió i en la selecció del professorat.
  
Cinqué
  
Per a l'any 2000, l'aportació econòmica transferida com a subvenció a la Universitat Internacional Menéndez Pelayo serà com a màxim de 38.582.547 pessetes (90.151,82 euros), a càrrec de la línia pressupostària 404/000/00, del programa 421.30 dels pressupostos de la Generalitat Valenciana per a 2000. Les quantitats abans especificades permetran el finançament de les despeses derivades de la seua realització: honoraris, allotjaments, desplaçaments, restauració, direcció de curs, difusió, serveis reprogràfics i material fungible. Les quantitats s'ajustaran a les fixades en el Decret 24/1997 d'11 de febrer del Govern Valencià (DOGV 17.02.1997).
  
El lliurament es farà efectiu de la forma següent:
  
- El 40% de la subvenció s'alliberarà a la firma del conveni.
  
- El 60% restant s'abonarà darrere l'aportació i comprovació de la documentació justificativa de l'efectiva i correcta aplicació de la suma alliberada a les actuacions objecte del conveni i al seu compliment.
  
Per al reconeixement de les obligacions de pagament la Universitat Internacional Menéndez Pelayo haurà de presentar les minutes i factures que acrediten la realització material de les despeses efectuades, fent referència al codi d'identificació fiscal de la Universitat, per ser l'entitat que subscriu el conveni. Els justificants que constituiran la memòria econòmica es presentaran en el Servei de Formació del Professorat de la Direcció General d'Ordenació i Innovació Educativa i Política Lingüística abans del 30 de novembre de 2000.
  
Així mateix, s'adjuntarà una memòria acadèmica on conste documentalment el desenrotllament detallat de cada curs impartit.
  
Sisé
  
En tots els suports impresos de difusió de les activitats formatives objecte d'aquest conveni, figurarà (en lloc preferent i grandària destacada) l'escut i anagrama de la «Generalitat Valenciana. Conselleria de Cultura i Educació Direcció General d'Ordenació, Innovació Educativa i Política Lingüística».
  
Seté
  
L'abonament de la quantitat fixada es farà efectiva en el compte corrent número 4818828313 del Banc d'Espanya (codi de banc 9000) a nom de la Universitat Internacional Menéndez Pelayo, Secció d'Organismes Autònoms, a l'oficina principal (codi d'agència 0001), carrer Alcalà, 50 de Madrid.
  
Vuité
  
La duració del present conveni serà la de l'any 2000.
  
Les parts firmants podran denunciar o modificar el present conveni en qualsevol moment de mutu acord. Si per causes imputables a la Universitat Internacional Menéndez Pelayo no es realitzara alguna de les activitats encomanades, les parts poden acordar la substitució de l'activitat per un altra, sempre que no implique un augment en el pressupost previst, o la minoració proporcional del pressupost. En aquest últim cas, la Conselleria de Cultura i Educació tindria dret que li fora tornada la quantitat pagada a compte, segons el que disposa l'article 47.9. del Text Refós de la Llei d'Hisenda Publica de la Generalitat Valenciana, de 26 de juny de 1991. Així mateix, si la Conselleria de Cultura i Educació pretenguera unilateralment donar per finalitzats els cursos i les activitats encomanades abans de la seua finalització, haurà d'abonar a la Universitat Internacional Menéndez Pelayo l'import pendent de pagament, de les activitats efectivament realitzades, prèvia justificació, en un termini no superior a un mes.
  
Nové
  
La Conselleria de Cultura i Educació i la Universitat Internacional Menéndez Pelayo es comprometen a resoldre de manera amistosa els problemes que puguen sorgir en el desenrotllament del present conveni. Les qüestions litigioses que puguen sorgir en la seua interpretació i compliment seran de coneixement i competència de l'ordre jurisdiccional del contenciós administratiu.
  
Per tal de donar conformitat al que antecedeix, firmen el present document en tres exemplars al lloc i data que figura a l'encapçalament.
  
El rector de la Universitat Internacional Menéndez Pelayo,
  
José Luis García Delgado
  
El conseller de Cultura i Educació,
  
Manuel Tarancón Fandos